পাহাংয়ের মুহাম্মদ শাহ

সুলতান মুহাম্মদ শাহ ইবনে আল-মরহুম সুলতান মনসুর শাহ (১৪৫৫–১৪৭৫) ছিলেন প্রাচীন পাহাং সালতানাতের প্রতিষ্ঠাতা ও প্রথম সুলতান। তিনি ১৪৭০ থেকে ১৪৭৫ সাল পর্যন্ত রাজত্ব করেন। তিনি মালাক্কা সালতানাতের প্রাক্তন উত্তরাধিকারী ছিলেন। সেপাক রাগ খেলার সাথে সম্পর্কিত একটি ঘটনায় হত্যার দায়ে তার পিতা সুলতান মনসুর শাহ তাকে নির্বাসিত করেন। ফলস্বরূপ তিনি পাহাংয়ে নির্বাসনে যান এবং পরে ১৪৭০ সালে পাহাং সালতানাত প্রতিষ্ঠা করে এর প্রথম সুলতান হিসেবে অধিষ্ঠিত হন। , P. 80 

 ব্যক্তিগত জীবন 

সুলতান মুহাম্মদ শাহ সিংহাসনে আরোহণের আগে রাজা মুহাম্মদ নামে পরিচিত ছিলেন। তিনি মালাক্কা সালতানাতের ষষ্ঠ সুলতান মনসুর শাহের দুই পুত্রের মধ্যে দ্বিতীয় ছিলেন। তিনি মনসুর শাহের স্ত্রী পুত্রি ওয়ানাং শ্রী লেলা ওয়াংসার সন্তান ছিলেন। পুত্রি ওয়ানাং পাহাংয়ের শেষ প্রাক-মালাক্কান শাসক দেওয়া সুরার কন্যা ছিলেন, যিনি লিগোরের রাজার আত্মীয়ও ছিলেন।  P. 13 ১৪৫৪ সালে পাহাং বিজয়ের পর তার মা ও নানা উভয়কেই বন্দী করে মালাক্কার সুলতানের কাছে প্রেরণ করা হয়েছিল।

যখন তিনি বয়সে ছোট ছিলেন, তখন তার পিতা মুহাম্মদ শাহকে তার বড় ভাই রাজা আহমদের উত্তরসূরি হিসেবে ঘোষণা করেন এবং তার নামকরণ করা হয়েছিল রাজা মুদা ('উপ-যুবরাজ')। রাজা মুহাম্মদ একজন রাগী যুবক হিসেবে রাজ্যজুড়ে খ্যাতি অর্জন করেন। এই কারণেই বেন্দাহারা তুন পেরাকের পুত্র তুন বেসারকে হত্যা করার পর মালাক্কা থেকে তার নিজের নির্বাসন ঘটে। 

মুহম্মদ শাহ মেঙ্গিন্দেরা পুতেরি নামে একজন কেলান্তানি রাজকুমারীর সাথে বিবাহ বন্ধনে আবদ্ধ হয়েছিলেন, যিনি কেলান্তানের সুলতান ইস্কান্দার শাহের (শাসনকাল: ১৪২৯–১৪৬৭ খ্রি) নাতনী ছিলেন। এই বিবাহ থেকে তার তিন পুত্র সন্তান জন্মগ্রহণ করেন; রাজা আহমদ, রাজা আব্দুল জামিল এবং রাজা মুজাফফর। , P. 41

 সেপাক রাগের ঘটনা 
রাজা মুহাম্মদে শাহের বয়স যখন পনেরো বছর ছিল, তখন একদিন তিনি সেপাক রাগ খেলায় ব্যস্ত একদল ছেলের পাশ দিয়ে যাচ্ছিলেন; তখন বেন্দাহারা তুন পেরাকের ছেলে তুন বেসারের একটি ভুল লাথিতে রাজা মুহাম্মদের মাথার পোশাকটি উড়ে যায়। তাই রাগের বশবর্তী হয়ে তিনি নিজের কিরিচ টেনে তুন বেসারকে হত্যা করেন। , p. 9 

তুন বেসারের মৃত্যুর প্রতিশোধ নেওয়ার জন্যে বেন্দাহারা পেরাকের লোকেরা অস্ত্র হাতে ছুটে যায়; কিন্তু বেন্দাহারা তাদের বাধা দেয়। তিনি সুলতানের বিরুদ্ধে বিশ্বাসঘাতকতা হিসেবে বিবেচিত হয় এমন পদক্ষেপের ব্যাপারে তাদের সতর্ক করে এবং প্রসিদ্ধ মালয় প্রবাদ "হাম্বা মেলায়ু তিদাক পের্নাহ দের্হাকা" (মালয় জনগণ কখনো বিশ্বাসঘাতক কোন কাজ করে না') স্মরণ করিয়ে দেন।  তবে বেন্দাহারা এবং তার লোকেরা প্রতিজ্ঞা করেছিল যে, তারা কখনোই তাদের উপর রাজা মুহাম্মদের শাসন মেনে নেবে না। এরপর তারা সরাসরি রাজার কাছে অভিযোগ জানায়। তাদের অভিযোগ শোনার পর সুলতান মনসুর রাজা মুহাম্মদকে মালাক্কা থেকে নির্বাসিত করার ব্যাপারে আদেশ দেন। তিনি পাহাং থেকে শ্রী বিজা দিরাজাকে ডেকে আনেন এবং রাজা মুহাম্মদকে পাহাংয়ে নিয়ে যাওয়ার এবং তাদের সুলতান হিসেবে তাকে অধিষ্ঠিত করার নির্দেশ দেন। 

 পাহাংয়ে শাসনকাল 
রাজা মুহাম্মদ পাহাংয়ে আসার সময় মালাক্কা সালতানাতের সমস্ত আচার-অনুষঙ্গ ও রাজকীয় বৈভব সঙ্গে করে নিয়ে আসেন। মালাক্কা থেকে বিদায়কালে তার সঙ্গে ছিলেন তুন হামজাহ, যিনি পূর্বে পাহাংয়ের গভর্নর ছিলেন এবং পরবর্তী সময়ে তার প্রথম বেন্দাহারা (প্রধানমন্ত্রী) হিসেবে দায়িত্ব নেন। তিনি ছাড়াও তার সাথে ছিল সেরি আকার (সামরিক প্রধান) রাজা হুলুবালাং, একজন পেঙ্গহুলু বেন্দাহারি (প্রধান কোষাধ্যক্ষ), একজন তেমেংগং এবং সম্ভ্রান্ত পরিবারের শতাধিক ছেলে-মেয়ে। রাজা মুহাম্মদকে ১৪৭০ সালে সুলতান মুহাম্মদ শাহ হিসেবে সিংহাসনে বসানো হয়।

নতুন পাহাং সালতানাতের যে প্রশাসনিক ব্যবস্থা গড়ে তোলা হয়, তা মূলত মালাক্কা সালতানাতের রূপরেখা অনুসরণেই নির্মিত ছিল। পাহাংয়ে মালাক্কার রাজসভায় প্রচলিত রীতি ও প্রথা চালু করা হয়, যা উন্দাং-উন্দাং মেলাকা এবং উন্দাং-উন্দাং লাউত মেলাকা নামক বিখ্যাত দুই আইনসংগ্রহে সুস্পষ্টভাবে লিপিবদ্ধ ছিল। একই সাথে সমাজের স্থিরতা বজায় রাখতে আদাত (প্রচলিত রীতি) ও ধর্মীয় বিধিনিষেধ কঠোরভাবে কার্যকর করা হয়। রাজ্যে যেসব নিয়ম, নিষেধ ও প্রথা আইন হিসেবে বিধিবদ্ধ ছিল, সেগুলো বয়োজ্যেষ্ঠ মন্ত্রীদের মুখে-মুখে প্রচলিত ঐতিহ্যের মাধ্যমে সংগ্রহ ও মুখস্থ করানো হতো। যদিও পাহাং তখন একটি স্বাধীন সালতানাত হিসেবে অধিষ্ঠিত হয়েছিল, তবুও এটি মালাক্কা সালতানাতের প্রতি সর্বদা আনুগত্য বজায় রেখেছিল। তবে মালাক্কার ক্ষমতায় কারা আছেন, তার ওপর ভিত্তি করে সময়ের সাথে সাথে এই সম্পর্কের প্রকৃতিতে কিছু পরিবর্তন দেখা গিয়েছিল।

সুলতান মুহাম্মদের শাসন সেদিলি বেসার থেকে শুরু করে তেরেঙ্গানুর সীমান্ত পর্যন্ত বিস্তৃত ছিল। তেরেঙ্গানু তখন এক স্থানীয় প্রধানের অধীন শাসিত হতো এবং সেটিও মালাক্কা সালতানাতের অধীনস্থ একটি ভ্যাসাল রাষ্ট্র ছিল। ধারণা করা হয় যে, তার রাজদরবার পেকান অঞ্চলের তানজুং লাংগারে নির্মিত হয়েছিল, যা তার পূর্ববর্তী প্রাচীন পাহাং রাজ্যের শাসকদের সিংহাসন হিসেবেও বিবেচিত হয়।

 মৃত্যু 
সুলতান মুহাম্মদ শাহ ১৪৭৫ সালের ১৭ সেপ্টেম্বর মৃত্যুবরণ করেন। পর্তুগিজ নথিপত্রের ভিত্তিতে ধারণা করা হয় যে, তিনি সম্ভবত বিষপ্রয়োগে মারা গিয়েছিলেন। তাকে পাহাং অঞ্চলের দুসুন পিনাংয়ের লাঙ্গার এলাকায় দাফন করা হয়। এরপর থেকে ইতিহাসে তিনি “মরহুম লাঙ্গার” (লাঙ্গারে সমাহিত হয়েছেন এমন প্রয়াত শাসক) উপাধিতে স্মরণীয় হন। মুহাম্মদ শাহের মৃত্যুর পরে পুত্র রাজা জামিল তার স্থলাভিষিক্ত হন। 

সুলতান মুহাম্মদের কবরের সমাধিফলকে আরবি ভাষায় তার বংশপরিচয় এবং মৃত্যুর তারিখ বিস্তারিতভাবে খোদাই করা আছে। উক্ত শিলালিপির সকল তথ্য মালয় সালনামায় বর্ণিত মালাক্কার সুলতানদের বংশলতিকার বিবরণের সঙ্গে পুরোপুরি মিলে যায়। সেখানে আরবিতে লেখা রয়েছে: সুলতান মুহাম্মদ শাহ দেহত্যাগ করলেন—মহান আল্লাহ তার প্রতি রহম করুন—যিনি ছিলেন সুলতান মানসুর শাহের পুত্র; মানসুর শাহ ছিলেন মরহুম মোজাফ্‌ফর শাহের পুত্র; মোজাফ্‌ফর শাহ ছিলেন মরহুম মুহাম্মদ শাহের পুত্র। মহান আল্লাহ তাদের সকলের প্রতি দয়া বর্ষণ করুন। তার মৃত্যু ঘটেছে ইসলামি বর্ষপঞ্জি অনুযায়ী হিজরি ৮৮৮ সালের জমাদিউল আউয়াল মাসের ১৬ তারিখের রাতে। 

 তথ্যসূত্র 

বিষয়শ্রেণী:১৪৫৫-এ জন্ম
বিষয়শ্রেণী:১৪৭৫-এ মৃত্যু
বিষয়শ্রেণী:মুসলিম শাসক
বিষয়শ্রেণী:সুলতান

 গ্রন্থপঞ্জি 









বিষয়শ্রেণী:১৫শ শতাব্দীতে খুন হওয়া রাজশাসক
বিষয়শ্রেণী:এশিয়ার শিশু রাজশাসক
বিষয়শ্রেণী:বিষক্রিয়ায় মৃত্যু
বিষয়শ্রেণী:সুলতানের পুত্র